Jeugdiges verkrag, beroof glo ouma (76) en kleindogterFoto: SAPD/Facebook Twee jeugdiges, onderskeidelik 15 en 18 jaar oud, het dié week in die landdroshof in Bloemhof in Noordwes verskyn op aanklag van die beweerde verkragting van ŉ bejaarde vrou en haar kleindogter. Lt.kol. Pelonomi Makau, woordvoerder van die polisie, sê die beskuldigdes is op 9 April deur die polisie vasgetrek ná die beweerde voorval glo laat Sondagaand (8 April) plaasgevind het. Makau sê die twee verdagtes word daarvan beskuldig dat hulle gedwonge toegang tot die slagoffers se huis verkry het. Die slagoffers het glo geslaap ten tyde van die inbraak. “Die verdagtes het na bewering die ouma en haar kleindogter beroof en verkrag, en toe gevlug met inkopies, skoene en selfone,” sê sy. Makau sê sy is “gewalg” deur die voorval omdat die jong seuns volgens haar “sommer vir geen rede nie en sonder ŉ motief” na bewering die vroue verkrag het. ŉ Voorlopige ondersoek het glo die 15-jarige en 18-jarige ook verbind met ander voorvalle van roof, huisroof en die besit van gesteelde goedere. Makau sê die polisie het die verdagtes na dieselfde toneel in Bloemhof geneem waar die verdagtes volgens haar glo erken het dat hulle by ander misdade betrokke was. Brig. Tshenolo Tlotleng, polisiebevelvoerder, het die Noordwes-polisie geloof vir die verdagtes se inhegtenisnemings. Tlotleng sê dié inhegtenisnemings is ŉ bewys dat geen misdadigers die lang arm van die gereg kan vryspring nie.